Pfizer-entstof in VSA goedgekeur(Foto: Graeme Robertson / various sources / AFP) Die farmaseutiese maatskappy Pfizer en sy Duitse vennoot BioNTech se entstof teen Covid-19 is Vrydag deur die Amerikaanse voedsel-en-dwelmadministrasie goedgekeur. Die VSA is die sesde land om Pfizer en BioNTech-entstof goed te keur ná Brittanje, Bahrein, Kanada, Saoedi-Arabië en Mexiko. Pres. Donald Trump het die nuus intussen as ’n “mediese wonderwerk” bestempel en gesê die eerste inentings sal in minder as 24 uur plaasvind. Meer as 16 miljoen mense in die VSA het reeds positief getoets vir Covid-19 terwyl die virus byna 300 000 lewens geëis het. (Foto: JUSTIN TALLIS / AFP) Die goedkeuring van die entstof is vroeër as verwag aangekondig en het ’n dag van hoogspanning opgelewer nadat die Withuis na bewering gedreig het om Stephen Hahn, hoof van die Amerikaanse voedsel-en-dwelmadministrasie, die trekpas te gee indien hy nie noodtoestemming verleen nie. Die VSA beplan om die entstof vandeesmaand nog aan 20 miljoen mense toe te dien. Inwoners van versorgingsoorde en gesondheidswerkers sal voorkeur geniet. Maroela Media het vroeër berig Pfizer sê sy eksperimentele entstof teen Covid-19 is 90% doeltreffend en “’n reusedeurbraak in die stryd teen ’n pandemie wat reeds die lewe van meer as ’n miljoen mense geëis het”. Die Amerikaanse regering het egter Vrydag gesê hy gaan ook 100 miljoen dosisse van die Moderna-entstofkandidaat aankoop midde berigte dat die regering die geleentheid verbeur het om meer voorraad van die Pfizer-entstof te verseker. Die Moderna-entstof kan moontlik al volgende week goedgekeur word.